God gebruik twee tuine om ons kinders te laat groei - www.bybelkennis.co.za
A religion of head-knowledge and theories will prove of no avail either in this life or that which is to come. —C.H. Spurgeon
Kyk seuns is 'n erfdeel van die Here (Psalm 127:3 – OAV)
Die psalmis sê nie dat kinders ons erfdeel sal ontvang nie – hulle is ons erfdeel. Wat beteken dit? Dit beteken dat die belangrikste taak wat die kerk het, is om hulle – die volgende geslag – die evangelie te leer. 'n Erfdeel is wat jy vir toekomstige geslagte nalaat. As die kerk dink wat hy vir sy samelewing nalaat, moet hy nie dink aan geboue of bedieningsplanne nie, maar aan kinders. Volgens J. D Greear is kinders die eerstes wat God vir ons gegee het om vir die evangelie te wen. Dit is die erfdeel wat ons vir ons stad nalaat.
0ns primêre verantwoordelikheid is vir ons kinders – om die evanglie vir hulle te leer en hulle toe te rus om dit ook aan ander te leer. Dit is die belangrikste taak vir enige ouer … en vir die kerk. God het twee tuine waarbinne ons kinders kan groei – die ouerhuis en die kerk.
Die huis is die primêre tuin waarin ons kinders die evangelie leer
Ouers het ongeveer 8736 ure per jaar met hulle kinders. Die kerk, daarenteen, het ongeveer 100 uur met die kinders van ouers wat aktief in die kerk is. Wat die kerk dus oor naweke met die kinders doen, is gering in vergelyking met wat die ouers met hulle kinders doen.
Die huis is die plek waar ons kinders die evangelie uitgeleef sien; dit is waar hulle die onvoorwaardelike liefde en vergifnis sien van harte aangeraak deur genade. Ouers het die geleentheid om die evangelie op pyn, konflik en gebrokenheid toe te pas. Dit gebeur natuurlik slegs as ouers teenwoordig is by hulle kinders. Jou verhoudings by die huis moet jou prioriteit wees.
Die kerk is God se ander tuin vir ons kinders.
Kinders het soos Reggie Joiner (Parenting Beyond Capacity) dit stel, 'n "tweede familie" nodig. Hulle het mentors, anders as hulle ouers, nodig om mee te praat en hulle vertroue in te stel. Die kerk kan nooit opmaak vir wat nie by die huis gebeur nie, maar kan dit wel aanvul. Dit is belangrik vir kinders om ook betekenisvolle verhoudings in die kerk te hê. Wie met wyse omgaan, kry self wysheid; wie hom met dwase ophou, word self sleg (Spreuke 13:20).
Jou kinders gaan besoekers en deel van 'n gemeenskap iewers wees. Ongelukkig is kinders dikwels besoekers by die kerk en deel van 'n gemeenskap elders – soos hulle sportspan. Ouers moet hulle kinders help om te besef dat die geloofsgemeenskap hulle prioriteit moet wees. Kies hulle gemeenskap wyslik.